Informácia o priebehu a výsledkoch 126. zasadnutia Výboru ministrov Rady Európy

Dňa 18. mája 2016 sa štátny tajomník Ministerstva zahraničných vecí a európskych záležitostí SR Lukáš Parízek zúčastnil na 126. zasadnutí Výboru ministrov Rady Európy (ďalej len „RE“) v Sofii. Tento najvyšší rozhodovací orgán RE zasadá raz ročne.

Zasadnutia sa zúčastnilo 17 vedúcich delegácií na úrovni ministrov zahraničných vecí a 20 vedúcich delegácií na úrovni štátnych tajomníkov. Ostatné členské štáty RE reprezentovali politickí riaditelia, resp. stáli predstavitelia pri RE. 
Zasadnutie slávnostne otvoril prezident Bulharska Rosen Plevnieliev, ktorý vo svojom prejave okrem iného vyjadril znepokojenie nad tým, že v Európe v ostatnom období vyrástlo na hraniciach 60 nových plotov. Zasadnutie viedol predseda Výboru ministrov RE, minister zahraničných vecí Bulharska Daniel Mitov. Hlavnou témou diskusie bola demokratická bezpečnosť pre všetkých v Európe v časoch výziev. Dominovali aj témy migrácie a utečencov, boj proti terorizmu, ako i konflikty na Ukrajine, Gruzínsku, či prípadne zmrazené konflikty v Podnestersku a Náhornom Karabachu.
Demokratická bezpečnosť pre všetkých v Európe v časoch výziev
a) Správa generálneho tajomníka RE o stave demokracie, ľudských práv a zásad právneho štátu – bezpečnostný imperatív pre Európu
Generálny tajomník RE Thorbjørn Jagland predstavil svoju v poradí už tretiu výročnú správu o stave demokracie, ľudských práv a zásad právneho štátu v Európe – „bezpečnostný imperatív pre Európu“. Správa je odpoveďou RE na aktuálne hrozby, ktorým dnešná Európa ako politický, sociálny a inštitucionálny model čelí. Správa má analytický charakter a obsahuje okrem hodnotenia a identifikovania nedostatkov aj odkazy o negatívnych trendoch v predmetnej oblasti v konkrétnych členských štátoch RE, čo je v porovnaní s predchádzajúcimi dvomi správami novinkou (pozn.: Slovenská republika je spomenutá vo vzťahu k vykonávaniu „previerok“ sudcov a k znižovaniu platov a odmien volených predstaviteľov miestnej samosprávy; členské krajiny neboli do procesu prípravy správy zapojené).
Za päť pilierov demokratickej bezpečnosti generálny tajomník považuje efektívne a nezávislé súdnictvo, slobodu prejavu, slobodu zhromažďovania a združovania, fungovanie demokratických inštitúcií a inkluzívne spoločnosti. T. Jagland vo svojom vystúpení uviedol, že "dnes môžete twitovať revolúciu, ale nemôžete twitovať inštitúciu". Vyzdvihol význam prístupu všetkých obyvateľov Európy k spravodlivosti (s výnimkou Bieloruska, ktoré nie je členom RE), všetci by mali mať prístup ku svojim právam vyplývajúcim z Európskeho dohovoru o ľudských právach, k monitorovacím a poradným orgánom systému RE, a predovšetkým prístup na Európsky súd pre ľudské práva (ESĽP). Viacero delegácií zdôraznilo prvok solidarity pri riešení celoeurópskych problémov. Kľúčová je implementácia rozsudkov ESĽP, ktorú monitoruje Výbor ministrov RE. Dôraz bol zároveň kladený na posilnenie nezávislosti a nestrannosti súdnictva v členských štátoch ako nevyhnutnej podmienky pre fungovanie právneho štátu. 
V rámci prvého piliera správa poukazuje na opatrenia a odporúčania, ktoré sú potrebné 
na zabezpečenie nezávislého, nestranného a efektívneho súdnictva, keďže v niektorých členských štátoch RE nie sú tieto štandardy garantované. V tejto súvislosti je v správe navrhnuté zabezpečiť efektívny follow-up k Akčnému plánu RE o sudcovskej nezávislosti a nestrannosti, ktorý bol prijatý na konferencii RE v Sofii v dňoch 21. – 22. apríla 2016; navrhuje sa aj zriadenie mechanizmu, ktorý by hodnotil nezávislosť a nestrannosť súdnictva v členských štátoch RE. 
V druhom pilieri - slobode prejavu sa odporúčania vzťahujú na oblasť slobody prejavu na internete (potreba vypracovania súboru spoločných štandardov o blokovaní a filtrácii obsahu na internete pre všetky členské štáty RE a založenia platformy zameranej na rešpektovanie ľudských práv na internete), hromadného sledovania (mass surveillance, zahájiť proces kodifikácie medzinárodných štandardov a usmernení týkajúcich sa tejto oblasti), bezpečnosti novinárov počas protestov a regulácie (implementovať štandardy RE o nezávislosti mediálno-regulačných orgánov).

Opatrenia a odporúčania k slobode zhromažďovania a združovania ako tretiemu pilieru sa zameriavajú na zabezpečenie toho, aby požiadavky oznámenia pokojného zhromaždenia neboli interpretované a aplikované verejnými orgánmi autoritatívnym spôsobom. Odporúčania sa ďalej týkajú slobody združovania (dôraz na rešpektovanie štandardov RE) a občianskej spoločnosti a ochrany ľudskoprávnych aktivistov (human rights defenders).

Cieľom opatrení a odporúčaní v rámci štvrtého piliera v podobe fungovania demokratických inštitúcií je zabezpečiť konanie slobodných a spravodlivých volieb v súlade s medzinárodnými štandardmi a dodržiavať a implementovať posudky Benátskej komisie prijaté v tejto oblasti. V rámci politického procesu správa odporúča zdokonaliť usmernenia RE týkajúce sa úlohy a zodpovednosti politickej väčšiny a jej vzťahu s opozíciou. 
Kroky obsiahnuté v poslednom piatom pilieri zameranom na inkluzívne spoločnosti sa vzťahujú na oblasť zaobchádzania, práv a integrácie migrantov, nediskriminácie, sociálnych práv, nenávistných prejavov, demokratického občianstva vo vzdelávaní a bezpečných priestorov (safe spaces). V rámci oblasti nediskriminácie sa odporúča zabezpečiť efektívnu implementáciu Akčného plánu RE o budovaní inkluzívnych spoločností na roky 2016-2019 a tematický Akčný plán o inklúzii Rómov a kočovníkov na roky 2016-2019. V oblasti sociálnych práv sú štáty vyzvané na efektívny follow-up záverov Európskeho výboru sociálnych práv a na ratifikáciu revidovanej Európskej sociálnej charty, vrátane uznania procedúry kolektívnych sťažností. Vo vzťahu k nenávistným prejavom odporúčania poukazujú na podporu národných kampaní, na potrebu revízie definície nenávistných prejavov, na zlepšenie a rozširovanie mechanizmov týkajúcich sa hlásenia nenávistných prejavov, ako aj na zlepšenie a koordinovanie iniciatív uskutočnených v tejto oblasti. V oblasti bezpečných priestorov je potrebné zdokonaľovať projekty týkajúce sa vyučovania kontroverzných otázok, ktoré sa vzťahujú na oblasť viery, kultúry a zahraničných vecí. Súčasne sa odporúča vypracovať usmernenia pre školy a vzdelávacie inštitúcie.
b) Riešenie násilného extrémizmu a radikalizmu vedúceho k terorizmu

V oblasti boja proti terorizmu delegácie privítali pokrok pri implementácii Akčného plánu pre boj proti násilnému extrémizmu a radikalizácii, ktorá vedie k terorizmu. Zdôraznený bol význam Dodatkového protokolu k Európskemu dohovoru o prevencii terorizmu, cieľom ktorého je postihovať činy spojené s fenoménom tzv. „zahraničných teroristických bojovníkov“ (oba dokumenty boli prijaté na minuloročnom Výbore ministrov v Bruseli) a štáty boli vyzvané na urýchlenú ratifikáciu protokolu. 
V rámci prevencie a boja proti radikalizmu je potrebné sa zamerať na oblasť vzdelávania, väzníc a internetu. Medzi opatrenia patria iniciatívy v podobe rovnoprávneho spolužitia v kultúrne rozmanitých a demokratických spoločnostiach; budovanie inkluzívnych spoločností; poskytnutie efektívnych protireakcií na zneužívanie náboženstva; iniciatívy zamerané na boj proti šíreniu nenávistného prejavu a rešpektovanie slobody prejavu. 
c) Odpoveď na utečeneckú krízu

Migračná a utečenecká kríza v bezprecedentnej miere zasiahla Európu a testuje tak solidaritu európskych štátov. RE ako regionálna organizácia svojimi aktivitami prispieva k jej riešeniu, v úzkej spolupráci s inými medzinárodnými organizáciami. Pravidelne apeluje na členské štáty na dodržiavanie ľudských práv pri zaobchádzaní s migrantmi a utečencami (a najmä s maloletými deťmi bez sprievodu), ktorí sa ocitnú v priestore RE. Za významnú súčasť riešenia krízy RE považuje prijímanie opatrení na účinnú integráciu migrantov a utečencov do spoločnosti. 
Téme utečeneckej krízy sa vo svojich vystúpeniach venovali takmer všetky delegácie. Viaceré privítali vymenovanie osobitného predstaviteľa GT RE pre migráciu a utečencov, ktorým je český diplomat T. Boček. Rôznymi aspektmi ochrany ľudských práv migrantov a utečencov sa zaoberajú aj ďalšie orgány RE, napr. komisár RE pre ľudské práva Nils Muižnieks, Európsky výbor pre prevenciu mučenia (CPT), Európsky výbor pre trestnoprávne problémy (CDPC), Parlamentné zhromaždenie RE, Kongres miestnych a regionálnych samospráv RE či Rozvojová banka RE, ktorá založila v októbri 2015 fond pre migrantov a utečencov, cieľom ktorého je poskytovať granty na založenie, zlepšenie a fungovanie tranzitných a prijímacích centier v členských štátoch RE.

d) Kľúčová úloha demokracie, ľudských práv a právneho štátu pri riešení konfliktov
Stredobodom diskusie ministrov bola pochopiteľne téma Ukrajiny. Vystúpenia delegácií obsahovali podobné momenty, ako rozhodnutie Výboru zástupcov ministrov RE (VZM) k Ukrajine z apríla 2016, v ktorom VZM opätovne odsúdil nelegálnu anexiu Krymu zo strany Ruska. Vyjadril znepokojenie nad zhoršujúcou sa ľudskoprávnou situáciou na Kryme vo vzťahu k obmedzeniam slobody prejavu, slobody zhromaždenia, slobody náboženstva a viery a k represiám proti osobám patriacim k národnostným menšinám, najmä krymským Tatárom a Mejlisu, ako samosprávnemu orgánu, ktorý Ministerstvo spravodlivosti Ruskej federácie zahrnulo do zoznamu suspendovaných verejných náboženských organizácií. V tejto súvislosti vyzval VZM na plný súlad s medzinárodnými ľudskoprávnymi štandardmi a na vyšetrovanie všetkých prípadov, ktorých predmetom je porušovanie ľudských práv. VZM ďalej uvítal rozhodnutie GT RE poslať ad hoc ľudskoprávnu delegáciu na Krym a zobral na vedomie jeho prezentáciu o návšteve Krymu touto delegáciou. Rozhodnutie tiež poukázalo na potrebu umožnenia úplného a neobmedzeného prístupu na územia, ktoré nie sú pod kontrolou Ukrajiny, vrátane Krymu, všetkým ľudskoprávnym orgánom RE z dôvodu uskutočnenia nerušených monitorovacích aktivít v súlade s ich mandátom.

V diskusii bolo spomenuté aj výročie deportácie krymských Tatárov a súčasná okupácia polostrova zo strany Ruska. Na Kryme dochádza podľa niektorých delegácií k hrubému a systematickému porušovaniu ľudských práv. Najostrejšie vystúpenia voči Ruskej federácii mali podľa očakávania pobaltské štáty, Poľsko a Švédsko. Ruská federácia  bola zastúpená iba na úrovni generálneho riaditeľa pre európske záležitosti, ktorý označil situáciu na Ukrajine za občiansku vojnu, odsúdil prijatie vyššie uvedeného rozhodnutia a uviedol, že Rusko si muselo poradiť s vlnou milióna utečencov z Ukrajiny.

 

Viacero delegácií potvrdilo svoju podporu suverenite a územnej celistvosti Gruzínska. Boli vyjadrené obavy z konaní referend v oboch odštiepeneckých regiónoch, ako cesty pre ich pripojenie k Ruskej federácii. Takisto bola odsúdená pokračujúca borderizácia oboch regiónov. Výbor ministrov vzal na vedomie ostatnú 13. konsolidovanú správu GT RE o konflikte v Gruzínsku za obdobie november 2015 – marec 2016. 

       

Počas rokovania sa uskutočnila výmena názorov a pohľadov Arménska a Azerbajdžanu na konflikt v Náhornom Karabachu. Arménsko obvinilo Azerbajdžan zo spustenia ofenzívy v apríli tohto roku a z vážneho porušovania medzinárodného humanitárneho práva. Azerbajdžan zase odmietol argumenty Arménska ako neopodstatnené a zdôraznil princíp zvrchovanosti a územnej celistvosti Azerbajdžanu, vrátane územia Náhorného Karabachu.
Vo vystúpeniach Srbska a Albánska bola spomenutá otázka možnej prihlášky Kosova za člena RE. Srbský minister zahraničných vecí vyzval RE, aby pokračovala vo svojom statusovo neutrálnom prístupe ku Kosovu v súlade s rezolúciou BR OSN 1244. Naopak, albánsky minister vyzval na čo možno najskoršie prijatie Kosova za člena RE, aby všetci Európania mohli využívať svoje práva podľa Európskeho dohovoru o ľudských právach a uplatňovať si ich pred Európskym súdom pre ľudské práva.

Zabezpečenie dlhodobej efektivity kontrolného mechanizmu Európskeho dohovoru o ľudských právach

Táto téma je permanentným bodom agendy Výboru ministrov RE. V prijatom rozhodnutí Výbor ministrov, okrem iného, privítal dosiahnuté výsledky v oblasti reformy kontrolného mechanizmu Európskeho dohovoru o ľudských právach (EDĽP), s osobitným poukazom na prijaté opatrenia Európskym súdom pre ľudské práva vedúce k efektívnosti jeho práce. Vyzval na rýchle implementovanie protokolu č. 14 a na zníženie celkového počtu prejednávaných prípadov pred ESĽP. Pripomenul potrebu napĺňania záväzkov vyplývajúcich z už skôr prijatých deklarácií z Interlakenu (2010), Izmiru (2011), Brightonu (2012) a z minuloročnej bruselskej deklarácie k zdieľanej zodpovednosti za implementáciu EDĽP najmä na národnej úrovni a na zabezpečenie úplného a efektívneho výkonu rozsudkov ESĽP. Výbor ministrov tiež pripomenul potrebu podpisu a ratifikácie Protokolu č. 15 k EDĽP a Protokolu č. 16 k EDĽP. Vítané sú aj „technické“ opatrenia na pomoc ESĽP ako napríklad sekondovanie či študijné pobyty národných právnikov na ESĽP alebo dobrovoľné finančné príspevky členských štátov. 

Politika Rady Európy k susedským regiónom
Výbor ministrov uvítal pokrok dosiahnutý pri implementácii politiky RE k susedským regiónom – Severná Afrika, Blízky Východ a Stredná Ázia. Spolupráca je vo veľkej miere financovaná z prostriedkov EÚ.
Partnerstvá susedskej spolupráce na roky 2015–2017 existujú s Jordánskom, Marokom a Tuniskom a zahŕňajú rozšírený politický dialóg a technickú spoluprácu. Druhý komponent susedskej politiky RE - Priority susedskej spolupráce - je orientovaný na krajiny Strednej Ázie, Kazachstan a Kirgizsko. K uvedeným dvom krajinám sa v tomto roku pridá Palestína, ktorá po dlhom čase vyjadrila záujem o zintenzívnenie vzťahov s RE. Spolupráca RE s Izraelom spočíva v jeho pristúpení k rôznym dohovorom RE, účasti v expertných výboroch a na medzikultúrnych aktivitách. 
Spolupráca s Európskou úniou
Spolupráca Rady Európy s Európskou úniou je postavená na 3 pilieroch – politické konzultácie, právna spolupráca a spolupráca na projektoch. Výbor ministrov vzal s uspokojením na vedomie nárast spolupráce medzi RE a EÚ. V rámci tzv. spoločných programov medzi RE a EÚ dosiahla v roku 2015 ich súhrnná hodnota výšku 128 miliónov eur, z toho podiel EÚ predstavoval 111,4 miliónov eur. 
Štátny tajomník Ministerstva zahraničných vecí a európskych záležitostí SR Lukáš Parízek vo svojom vystúpení vyjadril podporu nezávislosti a územnej celistvosti Ukrajiny v jej medzinárodne uznaných hraniciach a zdôraznil potrebu plnej implementácie Minských dohôd. Podporil Ukrajinu v úsilí a pokračovaní v reformných procesoch. Prezentoval zapájanie sa SR do programov RE, napr. pri podpore rómskej komunity (programy Romed, Romact a Dosta!). Pripomenul, že SR nedávno ratifikovala Dohovor RE o ochrane detí pred sexuálnym vykorisťovaním a sexuálnym zneužívaním a vyjadril podporu práci monitorovacích orgánov RE. V oblasti boja proti terorizmu informoval, že SR v blízkej budúcnosti podpíše Dodatkový protokol k Európskemu dohovoru o prevencii terorizmu. L. Parízek tiež pripomenul príspevok SR k riešeniu migračnej a utečeneckej krízy (príspevok 300 tisíc eur do Migračného a utečeneckého fondu Rozvojovej banky RE).    
Na zasadnutí taktiež vystúpil predseda Parlamentného zhromaždenia RE Pedro Agramunt, predseda Kongresu miestnych a regionálnych samospráv RE Jean-Claude Frécon, predseda Európskeho súdu pre ľudské práva Guido Raimondi či komisár RE pre ľudské práva Nils Muižnieks.
Po ukončení diskusie odovzdalo Bulharsko predsedníctvo vo Výbore ministrov RE na nasledujúce šesťmesačné obdobie Estónsku. Medzi hlavné priority estónskeho predsedníctva patria ľudské práva a právny štát na internete (Estónsko chce prispieť k posilneniu ochrany ľudských práv a základných slobôd v online prostredí, implementácii Stratégie RE pre riadenie internetu na roky 2016-2019 a podpore relevantných štandardov RE); rovnosť pohlaví (zámerom je podporiť vplyv a zviditeľnenie štandardov RE v oblasti rovnosti pohlaví, ako aj ich implementáciu v členských štátoch RE); práva dieťaťa (Estónsko sa sústredí na presadzovanie tém novej Stratégie RE práv dieťaťa na roky 2016-2021 predovšetkým participácia detí, práva dieťaťa v digitálnom prostredí a deti ako súčasť migrácie). 

Ďalšie zasadnutie Výboru ministrov RE sa uskutoční v 17. mája 2017 v Nikózii. Odovzdanie predsedníctva Estónska nasledujúcej predsedníckej krajine, Cypru, sa uskutoční dňa 22. novembra 2016 v Štrasburgu. 

